Beker vol geld wag op Bokke in Japan | Netwerk24
Deur Hendrik Cronjé 21 Julie 2019 09:28
Elkeen van die 31 Springbokke wat Wêreldbeker toe gaan, sal 'n koel R1 292 250 ná die groepwedstryde verdien as Suid-Afrika die William Webb Ellis-beker omhoog hou.
Dít sluit nie wedstrydgelde en wenbonusse vir die groepwedstryde in nie. Bogenoemde bedrag is slegs die spelers se verdienste in wedstrydgeld en wenbonusse uit moontlike deelname aan die kwarteindstryd, halfeindstryd en -eindstryd.
Elkeen van die 31 Bokke sal R238 203 kry as Suid-Afrika die eindstryd haal. Die wenbonusse vir elkeen vir die eindstryd is R476 406.
Vir deelname aan die halfeindstryd sal SA Rugby 'n bedrag van R166 742 in elkeen van die 31 spelers se bankrekening betaal.
Dieselfde bedrag sal as wenbonusse aan elkeen in die groep vir die halfeindstryd oorbetaal word.
Die wedstrydgeld vir die kwarteindstryd is R136 966 vir elke speler in Japan. Die wenbonusse vir die kwarteind is R107 191 per speler in die groep.
Sou die Bokke in die halfeindstryd uitgeskakel word, sal elke Suid-Afrikaner op toer R100 000 in wedstrydgeld vir die uitspeelstryd om die derde plek, of dan die bronsmedalje, ontvang.
Die wenbonusse vir die bronsmedalje-stryd is R100 000 per speler in die groep.
Betalings vir die groepwedstryde word anders deur SA Rugby uitgewerk.
Slegs die ongekontrakteerde spelers in die weeklikse 23-talle sal wedstrydgeld van R113 146 elk per toets ontvang.